Az idegen nő
Jött messze földről, éjszakán át 
és borzalom övezte házát, 
sütött-főzött és javasolt 
és énekelt, ha kelt a hold.

A templomban ruhája cifra, 
ettől bódult öregje-ifja, 
mosolya fénylett messzire 
férjek, legények vesztire.

De egyszer, amint mocskos éjjel 
füvet keresett szerte-széjjel, 
elnyelte őt az ingovány. 
Mások beszélték tétován,

hogy a nyilt utcán tovaszállott, 
csak fia maradt ott, a zálog, 
fehér, mint a gyolcs és haja 
fekete, mint az éjszaka.
Versek